text: Leanann Airgead an tOthar | An Roinn Sláinte
  Department of Health Sites>Home>Sláinte sa Todhchaí>An Clár um Athchóiriú Struchtúrach>Leanann Airgead an tOthar
  Múnla nua chun cúram ospidéil phoiblí a mhaoiniú is ea Leanann Airgead an tOthar (MFTP).
  Is é atá i gceist leis bogadh amach ó bhuiséid neamhéifeachtúla bhlocdheontais go córas nua ina n-íoctar ospidéal as an leibhéal gníomhaíochta iarbhír ar tugadh faoi. Mar sin de, maoineofar ospidéil bunaithe ar chainníocht agus ar cháilíocht na seirbhísí a sholáthraíonn siad d’othair. Beidh siad saor, faoi réir uasteorainneacha buiséadacha iomlána, an bealach is cost-éifeachtúla a leanúint leis an gcaighdeán feidhmíochta sin a bhaint amach. Soláthrófar disciplín buiséadach trí úsáid a bhaint as buiséid sheasta le haghaidh gníomhaíocht MFTP.
  Go hachomair, tá sé beartaithe go ndéanfaidh MFTP na nithe seo:
  córas níos cothroime um leithdháileadh acmhainní ina n-íoctar ospidéil as an gcúram ardchaighdeáin a sholáthraíonn siad a chinntiú,
  éifeachtúlacht a bhrú chun cinn sa soláthar seirbhísí ospidéil ardchaighdeáin,
  follasacht sa soláthar seirbhísí ospidéil a mhéadú, agus
  sa deireadh, tacú leis an mbogadh chuig córas cothromasach aonsraithe árachais sláinte uilechoitinn ina bhfuil gach duine árachaithe agus ina maoinítear a gcúram ar an mbonn céanna.
  Is é is Leanann Airgead an tOthar ann ná mórathrú ar an dóigh a maoinítear ospidéil. Chuige sin, tá cur chuige céimnithe um chur chun feidhme á ghlacadh. Is é an cuspóir príomha do 2014 tús a chur leis agus an coincheap um maoiniú a cheangal le gníomhaíocht iarbhír ar bhealach nach ndíchobhsóidh buiséid ospidéil a thabhairt isteach ar fud earnáil na n-ospidéal géarmhíochaine. Mar sin de, cuireadh tús leis an gcéad chéim de MFTP ó mhí Eanáir ar fud 38 ospidéal le haghaidh gníomhaíocht phoiblí othar cónaitheach agus cás lae. Déanfar monatóireacht chuí ar an gcóras ar bhonn rialta i rith na bliana.
  Cuireadh tús le cur chun feidhme tar éis obair shuntasach ullmhúcháin ar tugadh fúithi le linn 2013. Áiríodh leis sin:
  Páipéar Beartais mionsonraithe ar MFTP a fhoilsiú
  próiseas comhairliúcháin le páirtithe leasmhara
  athbhreithniú ullmhachta ar thug saineolaí idirnáisiúnta faoi
  treoirthionscadal
  scáthchleachtadh maoiniúcháin
  Oifig um Praghsáil Cúram Sláinte a bhunú ar bhonn riaracháin.
  Forbairt MFTP sa Todhchaí
  Cé gur tosaíodh MFTP le seirbhísí ospidéil, fabhróidh an córas íocaíochta sa todhchaí le go leanfaidh airgead an t-othar amach as an ospidéal, nuair is cuí, chun tacú le cóireáil i seirbhísí cúraim phríomhúil. Bainfidh tábhacht le hobair na gClár Cliniciúil Náisiúnta maidir le forbairt an mhúnla íocaíochta sa todhchaí le go bhféadfar cúram a mhaoiniú mar bheart/phacáiste ar fud timpeallachtaí éagsúla. Beidh ról lárnach i gcur chun feidhme MFTP ag cumarsáid leanúnach agus ag rannpháirteachas leanúnach le páirtithe leasmhara.